Yvonne Herløv Andersen (CD), 2001-05-07:
Det er da også i det lys, man skal se CD's forslag
om at lade alle nyfødte omfatte af en hørescreening.
Vi mener, at et medfødt eller meget tidligt erhvervet høretab skal opdages og barnet behandles så tidligt som muligt, det vil sige helst inden for de første 4 måneder og i hvert fald inden for de første 6 måneder.
Hvis et høretab først opdages ved undersøgelser hos egen læge, når barnet f.eks. er blevet 18 måneder, vil barnet sikkert også fremstå som værende tilbage i udviklingen og det alene på grund af et høretab, idet barnet jo ikke har haft mulighed for at udvikle et sprog som basis for sin begrebsverden.
I dag gennemfører sundhedsplejersken en såkaldt BOEL-test på barnet, når det er ca. 7-8 måneder gammelt, og testen foretages i barnets hjem.
Der er imidlertid rejst tvivl om BOEL-testens validitet, idet der er for mange falsk positive udsagn ved opgørelsen af resultaterne.
Kilden til disse oplysninger kommer fra en undersøgelse foretaget af Master of Public Health ved Aarhus Universitet Karen Marie Olesen, og derudover foretages testen også for sent.
Det bedste ville jo være at foretage testen, mens den nyfødte og moderen stadig væk opholdt sig på barselsgangen.
Så er der jo de vanskeligheder ved det, at det er en meget kort indlæggelsestid.
Men en oprettelse af neonatale enheder i tilknytning til de audiologiske afdelinger på hospitalerne ville jo sikre og styrke den faglige ekspertise. Sundhedsplejersken kunne så ved første besøg henvise hertil.
Jeg har kunnet høre på debatten, at man var mest interesseret i at kunne lave en løsning, hvor det var sundhedsplejerskerne - og det har der også været forslag fremme om - der, hvis de kunne uddannes til det, kunne foretage en mere nøje test end den BOEL-test, der bliver foretaget her.
Så den mulighed foreligger altså også.
Og om økonomien skriver Agnete Parvig i sin MTV-rapport
om neonatal hørescreening fra juli 1997, at udgiften pr. barn i 1998-priser vil være ca. 200 kr.
Det vil så sige, at sundhedsministeren da har ret, når han siger, at det vil være ca. 12 kr. årligt. WHO anbefaler også indførelse af hørescreening, og det samme gør eksperter herhjemme og i udlandet.
Der er ca. 100 børn om året, der vil få gavn af et sådant tiltag.
Hvis man så holder det op imod de udgifter til livslang kompensation for høretab - hvad koster det ikke samfundet? - så synes jeg i realiteten, at det er et billigt forebyggende initiativ, for slet ikke at tale om det tab af livskvalitet, det er ikke at kunne kommunikere med andre mennesker.
Det er et reelt stort problem.
Så har jeg jo også lyttet til spørgsmålet om, hvorvidt jeg sygeliggør en hel fødselskohorte.
Det har jeg da ikke tænkt mig at gøre.
Jeg er meget glad for, at ministeren var imødekommende, når det drejer sig om at sætte fokus på området, og der er da også grupper, som umiddelbart er risikogrupper. Det ved vi.
De er at finde i mange forskellige miljøer.
Man har efterhånden også en idé om hvor.
Og hvis man fra styrelsens side gerne vil undersøge det, vil jeg være glad, hvis man så også derudover vil give amterne incitamentet til at gå videre med det og lave de egentlige undersøgelser.
For hvis man fik en profil af de særligt udsatte grupper, så er man da kommet et stykke længere, når nu man ikke vil screene.
I øvrigt tror jeg ikke, at der blæser milde vinde vedrørende screening i øjeblikket.
Jeg kan ikke lade være med at sige, at det ikke er så længe siden, at vi havde den debat om screening for brystkræft og screening i al almindelighed.
Det rinder mig sådan i hu, når nu jeg står her.
Og der kan jeg da huske, at vi diskuterede akkurat de samme ting: Kunne det nu svare sig at sygeliggøre alle de her mennesker for at finde nogle enkelte?
Det kan man have forskellige opfattelser af.
I CD har vi altså en meget klar opfattelse af, at forebyggelse er en rigtig god ting.
Forebyggelse er en rigtig god ting, fordi den sparer utrolig mange mennesker for tab af helbred, tab af livskvalitet.
Jeg kan regne ud, at det, der er sket, er, at man stort set støtter det stykke arbejde, som ministeren var så venlig at skitsere, så man kan gå tættere ind og finde risikogrupperne.
Selvfølgelig havde vi da hellere set, at man havde sagt, at det vel nok var en rigtig god idé at få sådan en screening, men så heldig kan man jo ikke være på sådan en mandag eftermiddag og aften.